Foto: Octav Ganea/ Inquam Photos

Partidul e îngrijorat că i-am abuzat. Noi, părinții iresponsabili, i-am expus pe cei mici unei situații periculoase, deoarece în Piață s-au strâns mari mulțimi de oameni și s-au strigat versuri necorespunzătoare.

Protecția Copilului strânge sesizări de la cetățenii responsabili și vigilenți. Lipiți de (tele)vizor, vecinii veghează.

Stimată Protecție, pune 2 și de la mine. Am tulburat liniștea publică într-o seară de sâmbătă, în Parcul Circului, când ne întorceam spre casă. Băieții suflau cu însuflețire din vuvuzele (neplăcute instrumente de tortură a urechilor), când o doamnă de bine care-și plimba câinele ne-a aruncat cu venin:

- Veniți de acolo,... de la ăia din Piață... Pun gardianul pe voi...

Mie mi s-a umflat vena, dar cel mic a salvat situația, răspunzându-i doamnei cu o rimă necanonică și, de bună seamă, obraznică:

- DNA să vină să vă ia...

Minte de copil, doamnă Protecție și domnule Partid. Recunoaștem și regretăm faptele. Ca penitență vom cânta „Șoimii Patriei” de 20 de ori. În plus, vom participa la toate evenimentele corespunzătoare: la deschiderea școlii să-l aplaudăm pe domnul primar călare pe catedră, la târgul de Crăciun să-i mulțumim doamnei primar pentru steluțe, la moaște să-i mulțumim Măicuței Domnului că vă avem, și-n toamnă la Serbarea Recoltei, să bem un vin, cu toți copiii. Dacă e nevoie, o să-i aducem pe cei mici pe Stadionul Național, să vă cântăm mulți ani trăiască, cine-i născut în ianuarie, hai sus, hai sus...

Stimată Protecție, mult iubite și stimate Partid, aveți în grijă 60.000 de copii instituționalizați, adică ai nimănui. Aveți zeci de mii de angajați în toată țara care ar trebui să aibă grijă de acești 60.000 de copii. Am văzut, din dosarul penal al dlui Liviu Dragnea, că unii dintre acești angajați au grijă în realitate de Partid, deși sunt plătiți de Protecție. Poate vă precupă și acest aspect...

Stimată Protecție, stimate Partid, după ce rezolvați problema copiilor abuzați de părinții protestatari, poate vă aplecați atenția și asupra următoarelor lucruri mărunte: cum ar fi faptul că 1 din 8 copii merge seara flămând la culcare în România anului 2017; sau că sute de mii de copii abandonează școala; sau că zeci de mii de copii sunt puși la munci grele de propriii părinți; sau că mii de copii sunt trimiși la cerșit; sau că alte mii de minori sunt traficați de rețelele de prostituție.

PS1 Protecția Copilului este locul ideal unde se varsă o bună parte din clientela de partid. Cum să nu bată din călcâie când niște golani strigă măscări la geamul Guvernului? Veți vedea în aceste zile cum toate instituțiile statului, împânzite ciorchine de oamenii Partidului, vor încerca să-i intimideze pe cetățenii care au avut curajul să protesteze. Doamna ministru de Interne Carmen Dan face liste cu jurnaliștii instigatori, Miliția îi caută pe autorii mesajelor luminoase de pe clădiri, procurorii și Autoritatea Aeronautică îi caută pe cei care au folosit drone fără autorizație pentru a face fotografii de sus.

Așteptăm cu interes emisiunile de seară când analiștii Partidului vor cere decăderea părinților iresponsabili din drepturi, după ce vor afla, din surse sigure, că în spatele protestelor nu se află doar odiosul Soros, ci și vărul său, infamul Pampers.

PS2 Instinctul jurnalistic al doamnei de la RTV care anunța din surse că s-au dat 30 de lei de câine pare a fi confirmat de realitate. Spre deosebire de lătrăii noștri din fiecare seară, suspect de mulți câini din Piață nu lătrau românește. Cuvine-se ca Autoritatea pentru Protecția Animalelor să investigheze acest abuz asupra unor animale nevinovate.

PS3 Doamna primar Gabriela Vrânceanu Firea, ce-i mai periculos: să-ți duci copiii în Piața Victoriei, unde e circulația oprită, sau să mergi cu căruciorul pe marginea străzilor, pentru că trotuarele sunt pline de mașini parcate și de mormane de zăpadă neagră și de gunoi?